ไฟแนนซ์ทูเดย์
นโยบายที่ส่อท่าว่าจะเห็นความคืบหน้าเร็วแบบก้าวกระโดด
9 ก.ย. 2554

นโยบายที่ส่อท่าว่าจะเห็นความคืบหน้าเร็วแบบก้าวกระโดด
ของกระทรวงการคลังมากที่สุด ตอนนี้คงต้องจับตามาที่เรื่อง “หวยออนไลน์”ครับพี่น้อง เหตุเพราะมี “ผู้ที่เกี่ยวข้อง” กะ “ผู้ที่มีมือที่มองไม่เห็น” แต่หน้าขาววอกออกใบสั่งมาจัดทัพใหม่ให้ เบญจา หลุยเจริญ รองปลัดกระทรวงการคลัง ว่าที่อธิบดีกรมสรรพสามิต กระโดดขึ้นเป็นประธานคณะกรรมการสำนักงานสลากกินแบ่งรัฐบาล ในวันเดียวกับที่คณะรัฐมนตรีมีคำสั่งแต่งตั้งให้เป็นอธิบดี โอ้โห มันมาเร็วจริงๆ
 




นอกจากนี้ยังส่ง พล.ต.ต.สุรสิทธิ์ สังขพงศ์ มานั่งเป็นกรรมการคู่กับ วีรภัทร ศรีไชยยา ทนายความของคุณหญิงพจมาน ณ ป้อมเพชร เชื่อว่าฝีมือขั้นเทพแบบนี้ รออีกแป๊บเดียวคงได้เสียว เฮ้ย ได้ลุ้นหวยออนไลน์เป็นแน่แท้
...จุ๊ๆ อย่าเอ็ดไป ภูคาแอบได้ยินมาว่า เค้าจะมาโละโควตาสลากการกุศลจำนวน 18 ล้านฉบับ ที่บอร์ดชุดเก่าแอบมุบมิบต่อสัญญาไว้ให้พวกพ้องกินกันท้องบานก็เป็นได้ เพราะได้ข่าวว่าตอนนี้เริ่มมีสาวใหญ่หน้าขาววอกเริ่มเข้าไปแซะหาโควตาจากบอร์ดสลากกันบ้างแล้ว... แบบนี้ซิถึงจะเรียกว่าทีใครทีมัน พ่ะย่ะค่ะ
...เท่ เก๋ซะไม่มี ผลสำรวจของ ธ.ก.ส. พบว่าเกษตรกรไทยดีใจอยากได้บัตรเครดิตเกษตรกรมาไว้ถือโชว์เพื่อนๆ ล่าสุด ลักษณ์ วจนานวัช ผู้จัดการ ธ.ก.ส. เตรียมแจกบัตรเครดิตให้ลูกหนี้เกษตรกร 3A ซึ่งเป็นกลุ่มลูกหนี้ที่มีประวัติการชำระหนี้ดี 1 ล้านรายแรกก่อน จากทั้งหมดมี 1.8 ล้านราย ได้ถือบัตรมารูดปรื๊ดๆ ก่อนใครในเดือน พ.ย.นี้
ได้ข่าวว่าในการจัดทำงบประมาณปี 2555 ไม่มีการกันเงินในโครงการลงทุนขนาดใหญ่ตามที่รัฐบาลได้สัญญาไว้ในตอนหาเสียงคือ ไม่ว่าจะเป็นการ สร้างเขื่อนกั้นทะเล สมุทรสาครสมุทรปราการ เพื่อรับมือปัญหาน้ำทะเลหนุ่น และน้ำท่วมกทม.และการถมทะเลเพื่อสร้างเมืองใหม่รวม 2 แสนไร่ ,การทำแลนด์บริดจ์ภาคใต้ ก่อสร้างสะพานเศรษฐกิจเชื่อม 2 ฝั่งอันดามัน กับอ่าวไทย รวมถึงการสร้างรถไฟฟ้า 10 สาย ในกทม. เก็บ 20 บาทตลอดสาย ก็ดูท่าว่าจะไม่มีความพร้อมเสียแล้ว เพราะรัฐบาลกระเป๋าแฟบ เป้ารายได้มีแค่ 1.96 ล้านล้านบาทขาดตัว